Stóra stundin nálgast ! Þann 30. október leggur 21 manna hópur utan til Nepal með það markmið að ganga upp í grunnbúðir Everest . Haraldur Örn og Örvar Ólafssynir standa á bak við ferðina en Haraldur Örn stóð á tindi hæsta fjalls heims á vordögum árið 2002 og heimsækir því kunnuglegar slóðir í Khumbu dalnum . Hlekkur á frásögn Haralds af leiðangrinum á Everest . Ferðin hefur verið í undirbúningi í tæpt ár og nú eru allir klárir ! Flogið verður til Khatmandu , höfuðborgar Nepal , áður en flogið er áfram til Lukla sem er í uþb 2500 metra hæð en þar hefst gangan sjálf sem tekur 12 daga . Grunnbúðir Everest eru í 5340 metra hæð yfir sjávarmáli og eins og gefur að skilja getur háfjallaveiki gert vart við sig í slíkri hæð . Daginn eftir grunnbúðir verður gengið á Kala Patthar fjallið en þar er einstakt útsýni á Mt . Everest , Lohtse , Pumori og önnur stórfengleg fjöll . Myndir og ferðasögur verða hér á síðunni og á Facebook síðu Fjallafélagsins .